AMCHAM ROMANIA, reacție la atacurile lansate de Dragnea: Speculațiile la adresa angajatorilor privați sunt nefondate și creează un precedent periculos

Camera de Comerț Americană în Romania- AmCham Romania, în numele comunității de afaceri pe care o reprezintă – peste 430 de companii americane, internaționale și românești – respinge acuzațiile tendențiose lansate în spațiul public la adresa companiilor multinaționle și a angajaților acestora, se arată într-un comunicat de presă al organizației.

Reacția vine după ce Liviu Dragnea a declarat marţi seară, la Antena 3 că o parte dintre multinaţionale finanţează protestele din România. Întrebat cum procedează o parte dintre multinaţionalele din România pentru „a-l demoniza”, Dragnea a răspuns: „Finanţează. (…) Finanţează ‘Rezist’, finanţează aceste mişcări, îndeamnă propriii angajaţi să meargă la proteste, ori le dau liber în ziua aia, ori le dau de înţeles că ar fi bine să meargă la proteste. Acum e mai slabă mişcarea asta, a fost foarte tare. Acum s-au mai potolit”.

Totodată, Dragnea a susţinut că unele companii au interese economice care „lovesc interesele statului român”.

„Companiile (…) au interese economice. (…) În momentul în care aceste interese economice lovesc interesele statului român, nu putem să nu intervenim. (…) Eu vreau şi nu voi înceta această luptă cât o să fiu în această poziţie şi cât o să fiu viu şi liber, şi anume ca românii să fie beneficiarii principali, beneficiarii finali ai bogăţiilor pe care le are această ţară. (…) Asta este naţionalism? Nu. Românism, poate. Dar eu cred că este o chestiune fundamentală. Orice om care are o poziţie în statul român ar trebui să gândească în acest fel şi asta deranjează, pentru că este vorba de interese de miliarde de euro”, a afirmat Dragnea.

Comunicatul integral al AMCHAM ROMANIA:

De 25 de ani, AmCham Romania reprezintă în dialogul cu autoritățile depotrivă companii mari și companii mici, antreprenoriale, care au contribuit la dezvoltarea economiei românești prin investițiile cumulate de peste 22 miliarde USD și prin cele peste 250.000 de locuri de muncă create în țara noastră.

Sectorul privat, prin eficiența investițiilor și prin valoarea adăugată inclusiv în ce privește dezvoltarea capitalului uman, a pus România pe harta globală a investițiilor și este cel mai important contributor la bugetul de stat, susținând în același timp cu dedicare, prin activități caritabile, nevoi societale de amploare.

Facem apel la responsabilitate deopotrivă în declarații și acțiuni, din partea decidenților și a celor aflați în funcții publice și la încetarea discriminării românilor în funcție de angajator.

Considerăm că astfel de speculații crează un precedent periculos pentru democrația românească, cu accente de intimidare a mișcării civice și a sectorului privat, cu implicații negative la nivelul mediului de afaceri și al imaginii României în plan extern, afectând încrederea partenerilor externi în capacitatea României de a exercita roluri regionale, precum Președinția României la Consiliul Uniunii Europene de anul viitor.

Așa cum am punctat și cu alte ocazii, astfel de practici erodează încrederea în climatul investițional și alimentează fenomenul de emigrare, deja resimțit puternic de piața muncii, mutând în același timp atenția publică de la prioritățile și vulnerabilitățile prezente și viitoare ale României.

AmCham Romania semnalează de asemenea pericolul unor potențiale abuzuri de putere în relația statcontribuabili, care pot rezulta dintr-o astfel de poziționare a decidenților.

AmCham Romania reafirmă că dreptul la libera exprimare a cetățenilor este un drept câștigat cu mare preț de generațiile anterioare, și care într-un stat european, membru al NATO, ar trebui garantat prin lege și respectat de autorități, în niciun caz blamat sau reprimat.

În continuare, AmCham Romania rămâne un partener de un partener de dialog de încredere și își exprimă disponibilitatea de a fi un contributor activ, prin expertiza acumulată în rândul membrilor, la procesul de modernizare si îmbunătățire a cadrului legislativ si fiscal din Romania și prin prin promovarea de recomandări și măsuri necesare pentru o dezvoltare economică sustenabilă.